2019. gada \_\_\_\_\_ Rīkojums Nr. \_\_

Rīgā (prot. Nr. \_\_ §)

**Par konceptuālo ziņojumu**

**“Starpnozaru sadarbības un atbalsta sistēmas pilnveide
bērnu attīstības, uzvedības un psihisko traucējumu veidošanās risku mazināšanai”**

1. Atbalstīt konceptuālā ziņojumā “Starpnozaru sadarbības un atbalsta sistēmas pilnveide bērnu attīstības, uzvedības un psihisko traucējumu veidošanās risku mazināšanai” (konceptuālais ziņojums) ietverto risinājumu un 1. pielikumā ietverto turpmākās rīcības plānu, paredzot izveidot vienotu Pedagoģiski psiholoģiskā atbalsta dienestu uz Valsts izglītības satura centra Speciālās izglītības nodaļas, Valsts bērnu tiesību aizsardzības inspekcijas Konsultatīvās nodaļas un pašvaldību pedagoģiski medicīnisko komisiju bāzes.

 2. Noteikt Iekšlietu ministriju, Izglītības un zinātnes ministriju, Labklājības ministriju, Tieslietu ministriju, Veselības ministriju, Vides aizsardzības un reģionālas attīstības ministriju un Pārresoru koordinācijas centru par atbildīgo institūciju konceptuālā ziņojuma īstenošanā.

3. Konceptuālā ziņojuma 1. pielikumā ietvertā rīcības plāna īstenošanas koordinēšanai un uzraudzībai Pārresoru koordinācijas centram izveidot vadības grupu, iekļaujot tajā Labklājības ministrijas, Veselības ministrijas, Izglītības un zinātnes ministrijas, Tieslietu ministrijas, Iekšlietu ministrijas, Vides aizsardzības un reģionālas attīstības ministrijas, Pārresoru koordinācijas centra un Latvijas Pašvaldību savienības deleģētus pārstāvjus.

4. Pārresoru koordinācijas centram sadarbībā ar šī rīkojuma 2. punktā minētajām ministrijām sagatavot konceptuālajā ziņojumā minēto risinājumu kā starpnozaru prioritāro pasākumu un noteiktā kārtībā iesniegt Finanšu ministrijā.

5. Labklājības ministrijai sagatavot grozījumus Sociālo pakalpojumu un sociālās palīdzības likumā un labklājības ministram līdz 2019. gada 1. decembrim iesniegt noteiktā kārtībā Ministru kabinetā.

6. Izglītības un zinātnes ministrijai:

6.1. sadarbībā ar Labklājības ministriju, Tieslietu ministriju un Pārresoru koordinācijas centru sagatavot grozījumus Vispārējās izglītības likumā un citos saistītajos normatīvajos aktos un izglītības un zinātnes ministram līdz 2019.gada 30.novembrim noteiktā kārtībā iesniegt Ministru kabinetā.

6.2. sadarbībā ar Labklājības ministriju, Tieslietu ministriju, Vides aizsardzības un reģionālas attīstības ministriju, Pārresoru koordinācijas centru un Latvijas Pašvaldību savienību sagatavot Konceptuālo ziņojumu par pašvaldību dibināto speciālo izglītības iestāžu optimizēšanas iespējām un izglītības un zinātnes ministram līdz 2020. gada 1.jūnijam noteiktā kārtībā iesniegt Ministru kabinetā.

7. Tieslietu ministrijai sadarbībā ar Iekšlietu ministriju, Izglītības un zinātnes ministriju, Labklājības ministriju, Veselības ministriju un Pārresoru koordinācijas centru sagatavot grozījumus Bērnu tiesību aizsardzības likumā, Latvijas Administratīvo pārkāpumu kodeksā (no 2020. gada 1. janvāra Administratīvās atbildības likumā) un likumā "Par audzinoša rakstura piespiedu līdzekļu piemērošanu bērniem", Krimināllikumā, Kriminālprocesa likumā un citos saistītajos normatīvajos aktos un tieslietu ministram līdz 2020. gada 31. decembrim iesniegt noteiktā kārtībā Ministru kabinetā.

8. Pārresoru koordinācijas centram sadarbībā ar Izglītības un zinātnes ministriju un Tieslietu ministriju sagatavot Ministru kabineta rīkojuma projektu par Pedagoģiski psiholoģiskā atbalsta dienesta izveidi un noteiktā kārtībā līdz 2019. gada 31. decembrim iesniegt Ministru kabinetā, ja tiek apstiprināts šī rīkojuma 4.punktā Finanšu ministrijā iesniegtais prioritārais pasākums.

9. Jautājums par konceptuālajā ziņojumā ietvertā risinājuma īstenošanai nepieciešamo finansējumu skatāms Ministru kabinetā likumprojekta “par valsts budžetu 2020. gadam” un likumprojekta “Par vidēja termiņa budžeta ietvaru 2020., 2021. un 2022. gadam” sagatavošanas procesā kopā ar visu ministriju un centrālo valsts iestāžu iesniegtajiem prioritārajiem pasākumiem atbilstoši valsts budžeta finansiālajām iespējām.

10. Jautājumu par nepieciešamiem finanšu resursiem uz pierādījumiem balstītu sociālo inovāciju programmu īstenošanai (Konceptuālā ziņojuma 1.pielikuma 1.20., 1.21., 1.22., 1.23., 2.1., 2.5., 2.9., 2.15., 2.16., 2.18., 2.27., 3.8. pasākumi) skatīt Eiropas Savienības investīciju fondu 2021.–2027. gada plānošanas perioda politikas mērķa *Sociālāka Eiropa, īstenojot Eiropas sociālo tiesību pīlāru* investīciju virzienu un to pamatojošo dokumentu izstrādes procesā, atbilstoši Nacionālā attīstības plānam 2021.-2027.gadam un tam pakārtotajiem nozares attīstības plānošanas dokumentiem.

11. Atzīt par spēku zaudējušu Ministru kabineta 2013. gada 4. jūnija rīkojumu Nr. 232 "Par Preventīvo piespiedu līdzekļu koncepciju".

Ministru prezidents A. K. Kariņš

Iesniedzējs:

Ministru prezidents A. K. Kariņš

Vizē:

Pārresoru koordinācijas centra

vadītājs Pēteris Vilks

R.Osvalde, 67082971

rudite.osvalde@pkc.mk.gov.lv